
Наредба за изменение и допълнение на Наредба № Н-1 от 2023 г. за вписването, квалификацията и възнагражденията на вещите лица

(обн., ДВ, бр. 18 от 2023 г., изм. и доп., бр. 103 от 2024 г.)



§ 1. В чл. 1, ал. 1 се създава т. 2а:
,,2а. редът за признаване на правоспособност на вещите лица в областта на съдебните автотехнически експертизи;“.

§ 2. В чл. 7 се правят следните допълнения:
1. В ал. 1 се създава т. 2а:
,,2а. има висше образование с придобита образователно-квалификационна степен ,,магистър“ със специалност в областта на съдебните автотехнически експертизи;“.
2. В ал. 2 се създава т. 7:
,,7. да има призната правоспособност по реда на тази наредба – за специалистите в областта на съдебните автотехнически експертизи.“

§ 3.  Създава се глава втора ,,а“ с чл. 7а-7м:
,,Глава втора ,,а“
Признаване на правоспособност на  вещите лица в областта на съдебните автотехнически експертизи 

Чл. 7а. За вещо лице в областта на съдебните автотехнически експертизи може да бъде утвърдено дееспособно лице, което отговаря на едно от следните изисквания:
1. заема академична длъжност – ,,доцент“ или ,,професор“, във висши училища, научни организации или Българската академия на науките;
2. има висше образование с придобита образователно-квалификационна степен ,,магистър“, най-малко 5 години стаж по специалността и има призната правоспособност за вещо лице по реда на тази наредба;
3. има висше образование с придобита образователно-квалификационна степен ,,магистър“ със специалност в областта на съдебните автотехнически експертизи и има призната правоспособност за вещо лице по реда на тази наредба;
4. има висше образование с придобита образователно-квалификационна степен ,,бакалавър“, най-малко 7 години стаж по специалността и  има призната правоспособност за вещо лице по реда на тази наредба.

Чл. 7б. (1) За явяване и допускане до изпит за признаване на правоспособност специалистите по чл. 7а, т. 2 – 4 подават писмено заявление по образец съгласно приложение № 1а  до министъра на правосъдието. Към заявлението се прилагат:
1. заверено копие от диплома за завършено висше образование с придобита преди 1 януари 2012 г. образователно-квалификационна степен ,,магистър“, ,,бакалавър“ или диплома за завършено преди 1 януари 2007 г. средно образование;
2. декларация, че лицето не е поставено под запрещение;
3. декларация, че лицето не е лишено от право да упражнява професия или дейност;
4. декларация, че лицето не осъществява функции по правораздаване в системата на съдебната власт;
5. декларация – съгласие на кандидата за вписването му в списъците на вещи лица, и документи, удостоверяващи стажа му и допълнителна квалификация, ако има такава;
6. разрешение за постоянно пребиваване в Република България, ако лицето не е български гражданин или гражданин на Европейския съюз, на държава - страна по Споразумението за Европейското икономическо пространство, или на Конфедерация Швейцария;
7. удостоверение за достъп до класифицирана информация, ако има такова;
8. свидетелство за съдимост, ако кандидатът не е български гражданин.
(2) Министърът на правосъдието установява служебно обстоятелствата относно:
1. съдебния статус на кандидатите – български граждани;
2. придобита след 1 януари 2012 г. образователно-квалификационна степен „магистър“ или „бакалавър“, 
3. придобито след 1 януари 2007 г. средно образование;
4. висше образование, придобито във висши учебни заведения в чужбина след месец април 2009 г.
(3) В заявлението специалистите посочват в списъците на кои съдебни райони желаят да бъдат включени след придобиване на съответната правоспособност. 
(4) Когато заявлението с приложенията към него не съответстват на изискванията по ал. 1 или 3, специалистът се уведомява за нередовностите чрез интернет страницата на Министерството на правосъдието, като се дава 7-дневен срок за отстраняването им.

Чл. 7в. (1) Изпитът се провежда два пъти в годината – през месец март и месец септември. Министърът на правосъдието със заповед определя деня, часа и мястото на провеждане на изпита за придобиване на правоспособност, както и допуснатите до изпит специалисти.
(2) За изпита през месец март заявлението с приложенията към него се подава най-късно до края на месец януари, а за изпита през месец септември – най-късно до края на месец юли.
(3) Заповедта на министъра на правосъдието със списъка на допуснатите до изпит специалисти се обявяват на видно място в сградата на Министерството на правосъдието и се публикуват на интернет страницата на министерството не по-късно от седем дни преди датата на провеждането на изпита.

Чл. 7г. (1) Изпитът се провежда от петчленна комисия. 
(2) Председател на комисията е определено от министъра на правосъдието лице.
(3) За членове на комисията могат да бъдат избирани:
1. лица, заемащи академична длъжност – ,,доцент“ или ,,професор“ или преподаватели във висши училища, научни организации или Българската академия на науките в съответната научна област;
2. лица, които имат висше образование с придобита образователно-квалификационна степен ,,магистър“ и най-малко 10 години стаж в съответната научна област.
(4) Членовете на комисията се избират чрез жребий от списъка на лицата, подали заявление до края на м. януари през съответната година до министъра на правосъдието да бъдат включени в списъка.
(5) Предложения за включване на лицата по ал. 3 в списъците на лицата, които могат да участват в изпитните комисии, могат да се правят от факултетните съвети на висшите училища или съответстващите им звена в научните организации или лично от кандидатите.
(6) Съставът на комисията се определя със заповед на министъра на правосъдието. В която се посочват и петима резервни членове от съответната квота. Резервните участници в комисията се избират чрез жребий. Комисията се назначава не по-късно от един месец преди провеждане на изпита.
(7) При отсъствие на редовен член на комисията или наличие на основание за отвод, той се замества с резервен член от съответната квота.
(8) Възнаграждението на председателя и членовете на изпитната комисия се определя с оглед на действащото законодателство.

Чл. 7д. (1) Комисията взема решения само присъствено и в пълен състав с обикновено мнозинство.
(2) Председателят на комисията ръководи нейната работа, следи за спазване на правилата за провеждане на изпита и обявява началото и края на изпитния ден.

Чл. 7е. (1) Изпитът за придобиване на правоспособност е анонимен. Той се състои от две части – решаване на тест и решаване на казус.
(2) Тестът и казусът се съставят въз основа на тематичен конспект, утвърден със заповед на министъра на правосъдието и публикуван на интернет страницата на Министерството на правосъдието не по-късно от един месец преди датата на провеждането на изпита.
(3) Кандидатите се оценяват с ,,издържал“ или ,,неиздържал“.
(4) До решаване на казус се допускат само кандидати, получили оценка ,,издържал“ на теста.
(5) Списъкът на допуснатите до решаване на казус се изготвя и подписва от комисията, като се публикува на интернет страницата на Министерството на правосъдието и се обявява на видно място в сградата на министерството в деня на изпита. Втората част от изпита се провежда в деня след провеждането на теста.

Чл. 7ж. (1) Чрез теста се проверяват придобитите от специалистите практически знания и умения по отношение на:
[bookmark: _GoBack]1. техническа обосновка при изготвяне на експертен анализ на пътнотранспортни произшествия, необходима за съдебната система; 
2. познаването на основните нормативни положения, регламентиращи дейността на експертите;
3. познаването на документацията, използвана при подготовката и провеждането на разследване на пътнотранспортни произшествия.
(2) Тестът се състои от 50 въпроса, за всеки един от които са предложени три или четири отговора, от които само един е верен. Въпросите за всеки изпит се определят от изпитната комисия. Въпросите се съставят в служебно помещение на Министерство на правосъдието и веднага след съставянето им се поставят в непрозрачен пликове и се предават в Инспектората на министъра на правосъдието по Закона за съдебната власт в общ запечатан плик не по-късно от три дни преди провеждане на изпита, за което се съставя приемо-предавателен протокол.
(3) Преди започване на изпита се проверява самоличността на кандидатите.
(4) Тестът се раздава на кандидатите на хартиен носител, подпечатан с печата на Министерството на правосъдието и поставен в плик.
(5) При решаване на теста кандидатите нямат право да ползват помощни материали (нормативни актове, учебници, коментари и др.).
(6) По време на изпита не се допуска ползването на компютри, мобилни телефони и други технически средства, с изключение на компютри без достъп до интернет, осигурени от Министерството на правосъдието. Кандидатите могат да пишат само със син химикал.
(7) Решаването на теста продължава четири астрономически часа. Кандидатите отварят пликовете само след обявяване на началото на изпита. Не се допуска влизане на кандидати в изпитните помещения по-късно от обявения начален час.
(8) В края на изпита кандидатите поставят теста в плика. Всеки кандидат изписва трите си имена и единния си граждански номер върху лист, който поставя в малък непрозрачен плик, подпечатан с печата на Министерството на правосъдието. Малкият плик се запечатва от кандидата и се поставя в плика с теста, преди да се предаде на комисията. Малкият плик се отваря след оценяването на теста.
(9) Тестът се оценява с оценка ,,издържал“ и ,,неиздържал“. Оценка ,,издържал“ се поставя на кандидат, отговорил правилно на най-малко 30 въпроса, като оценката се нанася върху теста и се вписва в протокол, който се подписва от всички членове на изпитната комисия и се предава в Инспектората на министъра на правосъдието по Закона за съдебната власт.

Чл. 7з. (1) Чрез решаване на казус се проверяват знанията на кандидатите по въпросите по чл. 7ж, ал. 1, както и уменията им да прилагат на практика теоретичните знания.
(2) Комисията съставя три казуса. Казусите се съставят в служебно помещение на Министерството на правосъдието и веднага след съставянето им се поставят в отделни непрозрачни пликове и се предават в Инспектората на министъра на правосъдието по Закона за съдебната власт в общ запечатан плик не по-късно от три дни преди провеждане на изпита, за което се съставя приемо-предавателен протокол. 
(3) Преди началото на изпита един от кандидатите изтегля един от подготвените казуси, който ще бъде решаван. Изтегля се и контролен казус. При решаване на казуса кандидатите може да ползват само нормативни актове и компютри без достъп до интернет, осигурени от Министерството на правосъдието. 
(4) Казусът се оценява с оценки ,,издържал“ и ,,неиздържал“. Пликът – малък формат, се отваря след оценяване на писмената работа, като името на кандидата и оценката му се вписват в протокол, който се подписва от всички членове на изпитната комисия и се предава в Инспектората на министъра на правосъдието по Закона за съдебната власт.
(5) С ,,издържал“ се оценява казус при получена оценка ,,издържал“ най-малко от трима от членовете на изпитната комисия. Всеки член на комисията оценява самостоятелно решението на казуса.
(6) При провеждането на тази част от изпита се прилагат съответно правилата на чл. 7ж, ал. 3, 4, 6, 7 и 8.

Чл. 7и. (1) Резултатите от оценяването на казуса се обявяват от комисията в едноседмичен срок от датата на решаване на казуса в списък, който се публикува на интернет страницата на Министерството на правосъдието и се обявява на видно място в сградата на министерството.
(2) Отговорите на теста и казуса се публикуват на интернет страницата на Министерството на правосъдието в деня след провеждането на съответната част на изпита.
 (3) Всеки кандидат има право на достъп до своята писмена работа.

Чл. 7к. (1) При оценка ,,неиздържал“ кандидатът има право да се яви на изпит до три пъти.
(2) За следващо явяване на изпит се подава само писмено заявление до министъра на правосъдието, освен ако не е налице промяна в обстоятелствата по чл. 7б, ал. 1.

Чл. 7л. В едномесечен срок от датата на обявяване на резултатите от решаването на казуса на положилите успешно изпита се издава удостоверение за правоспособност, подписано от министъра на правосъдието.

Чл. 7м. След изтичането на едногодишен срок от провеждането на изпита писмените работи на участвалите в изпита кандидати – тестове и решения на казуси, се унищожават.“

§ 4. В чл. 9, ал. 5 преди думата ,,Правоимащите“ се добавя ,,Извън случаите по чл. 7а, т. 2 – 4“.

§ 5.  В чл. 10 се правят следните изменения и допълнения:
1. Създава се нова ал. 2:
,,(2) Когато предложението за включване в списъците на вещите лица на специалисти по чл. 7а, т. 2 – 4 се прави от министъра на правосъдието, заявлението по чл. 7б, ал. 1  и документите по чл. 7б, ал. 1, т. 1 - 8 се подават служебно в срок до края на март и септември на съответната година.“
2. Досегашната ал. 2 става ал. 3. 
3. Досегашната ал. 3 става ал. 4 и в нея се правят следните допълнения:
а) създава се т. 3а:
,,3а. придобито след 1 януари 2007 г. средно образование;“
б) създава се т. 5:
,,5. признатата правоспособност на лицата по чл. 7а, т. 2 – 4.“

§ 6.   В чл. 11, ал. 1 накрая се добавя ,,а в случаите по чл. 7а, т. 2 – 4 – и признатата правоспособност“.

§ 7. В чл. 12 се правят следните изменения и допълнения:
1. Създава се нова ал. 3:
,,(3) Комисиите по ал. 1 и 2 заседават два пъти годишно.“
2.  Досегашните ал. 3-5 стават съответно 4-6.
3. Досегашната ал. 6 става ал. 7 и в нея се създава изречение трето: „В случай на отказ за включване в списъка на лице по чл. 7а, т. 2 – 4 комисията уведомява писмено и министъра на правосъдието.“
4. Досегашната ал. 7 става ал. 8.

§ 8. В чл. 14 се правят следните изменения и допълнения:
1. В ал. 1 след думите ,,се правят“ се добавя ,,два пъти годишно – до края на март и“.
2. Алинея 3 се изменя така:
,,(3) До края на април и до края на октомври на съответната година комисиите по чл. 12, ал. 1 и 2 актуализират списъците.“
3. Алинея 4 се изменя така:
,,(4) До 15 май и до 15 ноември на съответната година списъците се изпращат на министъра на правосъдието за обнародване в ,,Държавен вестник“ и за публикуване в интернет.“

§ 9. В чл. 16 се правят следните допълнения:
1. В ал. 1 се създава т. 8:
,,8. по отношение на специалистите по чл. 7а, т.  2 – 4 – при системно неизпълнение на задължението да повишава правната си квалификация.“
2. В ал. 2 след думите ,, заинтересовано лице‘‘ се добавя ,,а по отношение на вещите лица по чл. 7а, т. 2 – 4 – и министърът на правосъдието“.

§ 10. В чл. 38 се правят следните допълнения:
1. В ал. 3 се създава т. 6:
,,6. признатата  правоспособност – за специалистите по чл. 7а, т.  2 – 4“.
2. В ал. 4, т. 5 накрая се добавя „и наличието на обстоятелства по чл. 16, ал. 1, т. 5 – 7“;
3. В ал. 4 се създава т. 6:
„изпълнението на изискването по чл. 402б, ал. 2 от Закона за съдебната власт от специалистите по чл. 7а, т.  2 – 4.“

§ 11. Създава се приложение № 1а към чл. 7б, ал. 1:

,,Приложение № 1а 
към чл. 7б, ал. 1

							ДО	
МИНИСТЪРА НА ПРАВОСЪДИЕТО


З А Я В Л Е Н И Е

от  ......................................................................................................................................,

                                   (име: собствено, бащино, фамилно)

ЕГН  .............................................,
Адрес: пощенски код:  ....................., гр./с. ........................., община 
 .....................................,
район  ..................................., ж.к. .................................................................................,
ул.  ................................................., бл.  .........., вх.  ............, ет.  ..........., ап.  ..............,
телефон за контакт:  .......................................................................................................,
e-mail:  .............................................................................................................................,
образование:  ..................................................................................................................,
специалност:  ..................................................................................................................,
номер или електронен номер на диплома за завършено висше образование с придобита след 1 януари 2012 г. образователно-квалификационна степен „магистър“ или „бакалавър“:  ...........................................................................................................
номер на удостоверение за признаване на висше образование, придобито във висши учебни заведения в чужбина след месец април 2009 г.:  ..........................................,
номер на диплома за завършено след 1 януари 2007 г. средно образование:  ........,
допълнителна квалификация:  ............., продължителност на трудовия стаж:  ......,
стаж като вещо лице: да/не, продължителност:  .......................................................,
месторабота: .................................................................................................................,
заемана длъжност: ........................................................................................................

УВАЖАЕМИ/А ГОСПОДИН/ГОСПОЖО МИНИСТЪР,

Моля да бъда допуснат/та до изпит за признаване на правоспособност на ………../дата/, за което прилагам необходимите документи съгласно чл. 7б, ал. 1.
Желая да бъда включен/а в списъка на …………………….. съдебен район след придобиване на правоспособност.

Приложения:
1. заверено копие от диплома за завършено висше образование с придобита преди 1 януари 2012 г. образователно-квалификационна степен ,,магистър“, ,,бакалавър“ или диплома за завършено преди 1 януари 2007 г. средно образование;
2. декларация, че лицето не е поставено под запрещение;
3. декларация, че лицето не е лишено от право да упражнява професия или дейност;
4. декларация, че лицето не осъществява функции по правораздаване в системата на съдебната власт;
5. декларация – съгласие на кандидата за вписването му в списъците на вещи лица, и документи, удостоверяващи стажа му и допълнителна квалификация, ако има такава;
6. разрешение за постоянно пребиваване в Република България, ако лицето не е български гражданин или гражданин на Европейския съюз, на държава - страна по Споразумението за Европейското икономическо пространство, или на Конфедерация Швейцария;
7. удостоверение за достъп до класифицирана информация, ако има такова;
8. свидетелство за съдимост, ако кандидатът не е български гражданин.“


ПРЕХОДНИ И ЗАКЛЮЧИТЕЛНИ РАЗПОРЕДБИ

§ 12. Министърът на правосъдието в тримесечен срок от влизане в сила на наредбата утвърждава тематичен конспект за провеждане на изпита за правоспособност на лицата по чл. 7а, т. 2 – 4.

§ 13.  (1) В едногодишен срок от влизане в сила на наредбата специалистите по чл. 7а, т. 2 – 4, утвърдени за вещи лица в областта на съдебните автотехнически експертизи до влизане в сила на наредбата, полагат изпит за признаване на правоспособност.
(2) В едногодишния срок по ал. 1 вещите лица в областта на съдебните автотехнически експертизи може да бъдат назначавани за вещи лица от органа, който възлага експертизата, да извършват експертизи и да изготвят експертни заключения.
(3) Лицата по ал. 1, които не положат успешно изпит за признаване на правоспособност се отписват от списъците на вещите лица.

